Μοσχάρι κοκκινιστό και μουσταρδάτο, με βραστά βλίτα και κολοκύθια
Μοσχαράκι με κρεμμύδια, ντομάτες και μουστάρδα αρωματισμένο με δάφνη και δεντρολίβανο. Συνοδεύουμε με βλίτα και κολοκυθάκια βραστά, περιχυμένα με ένα απλό λαδόξιδο.
1 κιλό μοσχαρίσια ελιά, σε κύβους περίπου 2 εκ., 1 σκελίδα σκόρδου, λιωμένη, 1/2 κιλό ξερά κρεμμύδια, σε ψιλά καρέ, 1/2 κιλό ώριμες ντομάτες, χοντροτριμμένες (η φλούδα τους θα μείνει πάνω στον τρίφτη), 2 κουτ. σούπας μουστάρδα της αρεσκείας μας, 1 δαφνόφυλλο, 1 κουτ. σούπας φρέσκο δεντρολίβανο, ψιλοκομμένο (χωρίς τα χοντρά κοτσάνια) ή 1 κουτ. γλυκού ξερό, καλά κοπανισμένο, 200 ml λευκό, ξηρό κρασί, 80 ml ελαιόλαδο, αλάτι, φρεσκοτριμμένο πιπέρι
Για να φτιάξουμε μοσχάρι κοκκινιστό και μουσταρδάτο, με βραστά βλίτα και κολοκύθια, σε μια φαρδιά και ρηχή κατσαρόλα ζεσταίνουμε το ελαιόλαδο σε δυνατή φωτιά και σοτάρουμε το κρέας για περίπου 4 - 5 λεπτά, μέχρι να ροδίσει από όλες τις πλευρές.Ρίχνουμε το κρεμμύδι και το σκόρδο και συνεχίζουμε το σοτάρισμα για άλλα 1 - 2 λεπτά, μέχρι να μαλακώσουν λίγο και να χρυσίσουν.Σβήνουμε με το κρασί και μαγειρεύουμε για περίπου 2 λεπτά, μέχρι να εξατμιστεί το αλκοόλ.Ρίχνουμε την ντομάτα, τη δάφνη, 400 ml ζεστό νερό, ανακατεύουμε απαλά και, μόλις κοχλάσει το υγρό, χαμηλώνουμε τη φωτιά σε χαμηλή προς μέτρια, σκεπάζουμε την κατσαρόλα με το καπάκι και σιγομαγειρεύουμε αρχικά για περίπου 40 λεπτά ή μέχρι να μαλακώσει κάπως το κρέας.Με μια κουτάλα της σούπας παίρνουμε λίγο ζουμί από την κατσαρόλα και το αδειάζουμε σε ένα μικρό μπολ.Προσθέτουμε στο ζουμί τη μουστάρδα, ανακατεύουμε και ρίχνουμε το μείγμα στην κατσαρόλα.Προσθέτουμε το δεντρολίβανο, αλάτι και φρεσκοτριμμένο πιπέρι και συνεχίζουμε το μαγείρεμα για περίπου άλλα 15 - 20 λεπτά, μέχρι να μαλακώσει καλά το κρέας και να «δέσει» η σάλτσα.Αφήνουμε για περίπου 10 λεπτά το φαγητό να σταθεί και σερβίρουμε.Συνοδεύουμε με βλίτα και κολοκυθάκια βραστά, περιχυμένα με ένα απλό λαδόξιδο.
Μοσχάρι,Ντομάτα